CELEX: 32016R0879
Language: hr
Date: 2016-06-02 00:00:00
Title: Provedbena uredba Komisije (EU) 2016/879 оd 2. lipnja 2016. o utvrđivanju detaljnih pravila, u skladu s Uredbom (EU) br. 517/2014 Europskog parlamenta i Vijeća, u pogledu izjave o sukladnosti za stavljanje na tržište rashladne i klimatizacijske opreme te opreme za dizalice topline punjene fluorougljikovodicima i verifikaciji te izjave koju obavlja neovisni revizor (Tekst značajan za EGP)

3.6.2016   
            
            
               HR
            
            
               Službeni list Europske unije
            
            
               L 146/1
            
         PROVEDBENA UREDBA KOMISIJE (EU) 2016/879
   оd 2. lipnja 2016.
   o utvrđivanju detaljnih pravila, u skladu s Uredbom (EU) br. 517/2014 Europskog parlamenta i Vijeća, u pogledu izjave o sukladnosti za stavljanje na tržište rashladne i klimatizacijske opreme te opreme za dizalice topline punjene fluorougljikovodicima i verifikaciji te izjave koju obavlja neovisni revizor
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006 (1), a posebno njezin članak 14. stavak 4.,
   budući da:
   
               (1)
            
            
               U skladu s člankom 14. stavkom 2. Uredbe (EU) br. 517/2014 dopušteno je stavljanje na tržište rashladne i klimatizacijske opreme te opreme za dizalice topline punjene fluorougljikovodicima samo ako su fluorougljikovodici kojima se puni oprema uključeni u sustav kvota iz poglavlja IV. Pri stavljanju prethodno napunjene opreme na tržište proizvođači i uvoznici opreme dužni su dokumentirati usklađenost s tim zahtjevom te u vezi s tim sastavljaju izjavu o sukladnosti.
            
         
               (2)
            
            
               Pri sastavljanju izjave o sukladnosti i dokumentacije potrebno je predvidjeti različite mogućnosti za različite načine osiguravanja sukladnosti koji su dostupni proizvođačima i uvoznicima. Te se mogućnosti odnose na stavljanje na tržište opreme napunjene fluorougljikovodicima koja podliježe odobrenju u skladu s člankom 18. stavkom 2. Uredbe (EU) br. 517/2014, opreme napunjene fluorougljikovodicima koji su već stavljeni na tržište odvojeno te naknadno ponovno izvezeni iz Unije i napunjeni u opremu, kao i opreme napunjene fluorougljikovodicima u Uniji. Od uvoznika i proizvođača zahtijeva se više vrsta dokumenata za različite vrste aktivnosti kojima se bave.
            
         
               (3)
            
            
               Kako bi se osigurala vjerodostojnost izjava o sukladnosti na temelju odobrenja u skladu s člankom 18. stavkom 2. Uredbe (EU) br. 517/2014, važno je osigurati sljedivost takvih odobrenja. Imajući to u vidu, ta odobrenja trebalo bi propisno upisati u registar u skladu s člankom 17. te Uredbe.
            
         
               (4)
            
            
               Kako bi se osigurale upute za verifikaciju izjave o sukladnosti i popratne dokumentacije od strane treće strane u skladu s člankom 14. stavkom 2. Uredbe (EU) br. 517/2014, potrebno je utvrditi opseg verifikacije i načine podnošenja verifikacijskih dokumenata.
            
         
               (5)
            
            
               Radi dosljednosti, odgovarajuće odredbe utvrđene ovom Uredbom i relevantne odredbe Uredbe (EU) br. 517/2014 primjenjuju se od istoga datuma.
            
         
               (6)
            
            
               Mjere predviđene ovom Uredbom u skladu su s mišljenjem Odbora osnovanog na temelju članka 24. Uredbe (EU) br. 517/2014,
            
         DONIJELA JE OVU UREDBU:
   Članak 1.
   Izjava o sukladnosti
   1.   Uvoznici i proizvođači rashladne i klimatizacijske opreme te opreme za dizalice topline punjene fluorougljikovodicima (dalje u tekstu: „oprema”) sastavljaju izjavu o sukladnosti iz članka 14. Uredbe (EU) br. 517/2014 primjenom obrasca iz Priloga I. ovoj Uredbi. Izjavu o sukladnosti potpisuje pravni zastupnik proizvođača ili uvoznika opreme.
   2.   U slučaju uvoza opreme iz članka 1. uvoznik stavlja primjerak izjave o sukladnosti na raspolaganje carinskim tijelima u trenutku podnošenja carinske deklaracije koja se odnosi na puštanje u slobodni promet u Uniji.
   3.   Izjava o sukladnosti može se odnositi samo na odobrenje iz članka 18. Uredbe (EU) br. 517/2014 ako je odobrenje propisno upisano u registar u skladu s člankom 17. te Uredbe.
   Članak 2.
   Dokumentacija
   1.   Pri svakom stavljanju na tržište proizvođači opreme napunjene fluorougljikovodicima u Uniji moraju voditi sljedeću dokumentaciju iz članka 14. Uredbe (EU) br. 517/2014:
   
               (a)
            
            
               izjavu o sukladnosti;
            
         
               (b)
            
            
               popis opreme te vrsta i ukupnih količina izraženih u kilogramima po vrsti fluorougljikovodika koje sadržava oprema. Taj popis nije nužan ako proizvođač može dokazati da su fluorougljikovodici koje sadržava oprema prethodno stavljeni na tržište prije punjenja;
            
         
               (c)
            
            
               ako su fluorougljikovodici nabavljeni od drugog poduzeća u Uniji, dostavnice ili račun za odgovarajuće fluorougljikovodike prethodno stavljene na tržište u Uniji;
            
         
               (d)
            
            
               ako je proizvođač opreme fluorougljikovodike koje sadržava oprema uvezao i pustio u slobodan promet u Uniji prije punjenja opreme, odgovarajuće carinske dokumente u kojima je navedeno da je količina fluorougljikovodika koje sadržava oprema puštena u slobodan promet u Uniji;
            
         
               (e)
            
            
               ako je proizvođač opreme fluorougljikovodike koje sadržava oprema uvezao, ali nije pustio u slobodan promet u Uniji prije punjenja opreme, dokaze o ispunjavanju relevantnih carinskih postupaka za puštanje u slobodan promet odgovarajućih količina fluorougljikovodika u vrijeme kad se ta oprema stavlja na tržište;
            
         
               (f)
            
            
               ako je proizvođač opreme fluorougljikovodike koje sadržava oprema proizveo u Uniji i njima napunio opremu u Uniji, dokument u kojem je navedena količina fluorougljikovodika koje sadržava oprema.
            
         2.   Uvoznici opreme moraju voditi sljedeću dokumentaciju iz članka 14. Uredbe (EU) br. 517/2014 za svu opremu obuhvaćenu carinskom deklaracijom za puštanje u slobodni promet u Uniji:
   
               (a)
            
            
               izjavu o sukladnosti;
            
         
               (b)
            
            
               popis opreme puštene u slobodni promet koji sadržava sljedeće informacije:
               
                           i.
                        
                        
                           informacije o modelu;
                        
                     
                           ii.
                        
                        
                           broj jedinica po modelu;
                        
                     
                           iii.
                        
                        
                           identifikaciju vrste fluorougljikovodika koje sadržava svaki model;
                        
                     
                           iv.
                        
                        
                           količine fluorougljikovodika u svakoj jedinici zaokružene na najbliži gram;
                        
                     
                           v.
                        
                        
                           ukupnu količinu fluorougljikovodika u kilogramima i u tonama ekvivalenta CO2;
                        
                     
         
               (c)
            
            
               carinsku deklaraciju koja se odnosi na puštanje u slobodni promet opreme u Uniji;
            
         
               (d)
            
            
               ako su fluorougljikovodici koje sadržava oprema stavljeni na tržište u Uniji te zatim izvezeni i napunjeni u opremu izvan Unije, dostavnicu ili račun, kao i izjavu poduzeća koje je stavilo fluorougljikovodike na tržište u kojoj je za tu količinu fluorougljikovodika navedeno da je prijavljena kao stavljena na tržište u Uniji ili izjavu da će biti prijavljena kao stavljena na tržište u Uniji, te da nije i neće biti prijavljena kao izravna isporuka za izvoz u smislu članka 15. stavka 2. točke (c) Uredbe (EU) br. 517/2014, u skladu s člankom 19. Uredbe (EU) br. 517/2014 i odjeljkom 5.C Priloga Provedbenoj uredbi Komisije (EU) br. 1191/2014 (2).
            
         Članak 3.
   Verifikacija
   1.   Neovisni revizor iz drugog podstavka članka 14. stavka 2. Uredbe (EU) br. 517/2014 provjerava sljedeću dokumentaciju i izjave o sukladnosti koju je sastavio uvoznik opreme:
   
               (a)
            
            
               dosljednost izjave o sukladnosti i povezanih dokumenata s izvješćima podnesenim u skladu s člankom 19. Uredbe (EU) br. 517/2014 i odjeljcima 11., 12. i 13. Priloga Provedbenoj uredbi (EU) br. 1191/2014;
            
         
               (b)
            
            
               točnost i cjelovitost informacija iz izjava o sukladnosti i povezanih dokumenata na temelju evidencija poduzeća o relevantnim transakcijama;
            
         
               (c)
            
            
               ako se uvoznik opreme poziva na odobrenje u skladu s člankom 18. stavkom 2. Uredbe (EU) br. 517/2014, dostupnost dostatnih odobrenja usporedbom podataka u registru iz članka 17. Uredbe (EU) br. 517/2014 i dokumenata koji dokazuju stavljanje na tržište;
            
         
               (d)
            
            
               ako su fluorougljikovodici koje sadržava oprema stavljeni na tržište u Uniji te zatim ponovno izvezeni iz Unije i napunjeni u opremu izvan Unije, postojanje izjave poduzeća o stavljanju ugljikovodika na tržište u skladu s člankom 2. stavkom 2. točkom (d), a kojom su obuhvaćene odgovarajuće količine.
            
         2.   Neovisni revizor izdaje potvrdu o verifikaciji koja sadržava njegove nalaze nakon verifikacije u skladu sa stavkom 1. To uključuje izjavu o razini točnosti relevantne dokumentacije i izjava.
   Članak 4.
   Podnošenje potvrda o verifikaciji
   Primjenom alata za izvješćivanje koji je stavljen na raspolaganje na temelju članka 1. Provedbene uredbe (EU) br. 1191/2014, uvoznik opreme podnosi potvrdu o verifikaciji navedenu u članku 3. stavku 2. ove Uredbe do 31. ožujka svake godine za prethodnu kalendarsku godinu i u okviru alata dužan je navesti nalaze revizora o razini točnosti relevantne dokumentacije i izjava.
   Članak 5.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.
   Međutim, članci 1. i 2. primjenjuju se od 1. siječnja 2017., a članci 3. i 4. primjenjuju se od 1. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. lipnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 150, 20.5.2014., str. 195.
   
   
      (2)  Provedbena uredba Komisije (EU) br. 1191/2014 оd 30. listopada 2014. o određivanju oblika i načina podnošenja izvješća iz članka 19. Uredbe (EU) br. 517/2014 Europskog parlamenta i Vijeća o fluoriranim stakleničkim plinovima (SL L 318, 5.11.2014., str. 5.).
   
      PRILOG
      
         Izjava o sukladnosti s člankom 14. Uredbe (EU) br. 517/2014 Europskog parlamenta i Vijeća
          (1)
      
      Niže potpisani [umetnuti ime poduzeća, PDV identifikacijski broj te za uvoznike opreme navesti i registracijsku oznaku s F-gas portala], izjavljujemo na vlastitu odgovornost da su pri stavljanju napunjene opreme na tržište, uvezene u Uniju ili proizvedene u Uniji, fluorougljikovodici koje ta oprema sadržava uključeni u sustav kvota naveden u poglavlju IV. Uredbe (EU) br. 517/2014 kao:
      
         [označite odgovarajuće mogućnosti; pokrivenost sustavom kvota postiže se primjenom jedne ili više opcija u nastavku]
      
      
                  ☐ A.
               
               
                  za količinu fluorougljikovodika koja je sadržana u ovoj opremi u trenutku puštanja u slobodan promet posjedujemo odobrenje za korištenje kvote proizvođača ili uvoznika fluorougljikovodika izdano u skladu s člankom 18. stavkom 2. i člankom 15. Uredbe (EU) br. 517/2014 te prijavljeno u registar iz članka 17. te Uredbe.
               
            
                  ☐ B.
               
               
                  [samo za uvoznike opreme] fluorougljikovodici koje sadržava oprema stavljeni su na tržište u Uniji te zatim izvezeni i napunjeni u opremu izvan Unije te je poduzeće koje je stavilo fluorougljikovodike na tržište podnijelo izjavu u kojoj je za tu količinu fluorougljikovodika navedeno da je prijavljena kao stavljena na tržište u Uniji ili izjavu da će biti prijavljena kao stavljena na tržište u Uniji, te da nije i neće biti prijavljena kao izravna isporuka za izvoz u smislu članka 15. stavka 2. točke (c) Uredbe (EU) br. 517/2014, u skladu s člankom 19. Uredbe (EU) br. 517/2014 i odjeljkom 5.C Priloga Provedbenoj uredbi Komisije (EU) br. 1191/2014 (2).
               
            
                  ☐ C.
               
               
                  [samo za opremu proizvedenu u Uniji] fluorougljikovodike koje sadržava oprema na tržište je stavio proizvođač ili uvoznik fluorougljikovodika u skladu s člankom 15. Uredbe (EU) br. 517/2014.
               
            
         [ime i položaj pravnog zastupnika]
      
      
         [potpis pravnog zastupnika]
      
      
         [datum]
      
      
         (1)  Uredba (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006 (SL L 150, 20.5.2014., str. 195.).
      
         (2)  Provedbena uredba Komisije (EU) br. 1191/2014 оd 30. listopada 2014. o određivanju oblika i načina podnošenja izvješća iz članka 19. Uredbe (EU) br. 517/2014 Europskog parlamenta i Vijeća o fluoriranim stakleničkim plinovima (SL L 318, 5.11.2014., str. 5.).